Ssande, Maayi 28
Engeri za [Katonda] ezitalabika, kwe kugamba, amaanyi ge agataggwaawo n’Obwakatonda bwe, zirabikira ddala bulungi okuva ensi lwe yatondebwa, kubanga zitegeererwa ku bintu ebyatondebwa.
Yakuwa ayolese okwagala kwe okungi mu ngeri ezitali zimu. Ng’ekyokulabirako, lowooza ku bwengula. Mu bwengula mulimu obuwumbi n’obuwumbi bw’ebibinja by’emmunyeenye era nga mu buli kibinja mulimu obuwumbi n’obuwumbi bw’emmunyeenye. Enjuba y’emu ku mmunyeenye eziri mu kibinja ky’emmunyeenye ekiyitibwa Milky Way, era awatali njuba ensi teyandisobodde kubaako kintu kyonna kiramu. Ebintu Yakuwa bye yatonda byoleka engeri ze, gamba ng’amaanyi, amagezi, n’okwagala. Yakuwa yatonda ensi era n’agiteekako ebintu ebisobozesa ebintu ebiramu okubaako. Yatonda abantu nga batuukiridde era nga basobola okubaawo emirembe gyonna, n’abateeka mu lusuku olulabika obulungi ennyo. (Kub. 4:11) Ate era “awa ebitonde byonna ebiramu emmere, kubanga okwagala kwe okutajjulukuka kwa mirembe na mirembe.”
Bbalaza, Maayi 29
Ndi wamu nammwe.
Okumala emyaka mingi, Kabaka waffe atuwadde ebintu ebitali bimu eby’okukozesa okuteekateeka emitima gy’obukadde n’obukadde bw’abantu okusobola okukkiriza amawulire g’Obwakabaka. Ebimu ku bintu ebyo twabikozesa okumala emyaka mitonotono, naye ate ebirala tukyabikozesa n’okutuusa leero. Kyokka, ebintu ebyo byonna bituyambye okulongoosa mu ngeri gye tubuuliramu. Mu 1933, ababuulizi baatandika okukozesa kakaadi akaaliko obubaka bwa Bayibuli. Kakaadi ako kaayamba bangi okutandika okubuulira, era kaayamba ababuulizi mu ngeri endala nnyingi. Ng’ekyokulabirako, wadde ng’ababuulizi abamu baali baagala nnyo okubuulira, baalina ensonyi era nga tebamanyi kya kwogera. Ate abalala baabuuliranga abantu kumpi buli kimu kye baabanga bamanyi mu ddakiika ntono, naye ng’oluusi tebakozesa magezi! Okuva bwe kiri nti kakaadi ako kaaliko ebigambo bitonotono ebyali bisengekeddwa obulungi, kaayamba ababuulizi okubuulira obulungi. w15 11/15 5:3-6
Lwakubiri, Maayi 30
Ka batendereze erinnya lya Yakuwa.
Bayibuli eraga nti erinnya lya Katonda kkulu nnyo era nti lirina okutukuzibwa. (Kuv. 3:15; Zab. 83:18; Is. 42:8; 43:10; Yok. 17:6, 26; Bik. 15:14) Yakuwa Katonda, oyo eyawandiisa Bayibuli, yaluŋŋamya abo abaagiwandiika okukozesa erinnya lye emirundi mingi. (Ez. 38:23) N’olwekyo, abavvuunuzi bwe baggya mu nzivuunula zaabwe erinnya lya Katonda erisangibwa emirundi mingi mu biwandiiko bya Bayibuli eby’edda, baba tebassizza kitiibwa mu Katonda. Obukakafu obulaga nti erinnya lya Katonda lirina okubeera mu Bayibuli bweyongedde. Mu Enkyusa ey’Ensi Empya eya 2013 erinnya lya Katonda lirimu emirundi 7,216. Mu nkyusa eno erinnya lya Katonda lisangibwa mu bifo ebirala 6 we litaali mu nkyusa eya 1984. Bitaano ku bifo ebyo bisangibwa mu 1 Samwiri 2:25; 6:3; 10:26; 23:14, 16. Lyateekebwa mu bifo ebyo kubanga Emizingo egy’Ennyanja Enfu egyaliwo emyaka egisukka mu 1,000 ng’ebiwandiiko by’Abamasoleti eby’Olwebbulaniya tebinnabaawo, girimu erinnya lya Katonda mu nnyiriri ezo. Ate ekifo ekirala mwe lyayongerwa kye Ekyabalamuzi 19:18, era lyayongerwamu oluvannyuma lw’okwekenneenya ebiwandiiko ebirala eby’edda. w15 12/15 2:5, 6
lug_Latn lug_Latn lug_Latn fuv_Latn lug_Latn lug_Latn lug_Latn lug_Latn lug_Latn